Illum il-Kunsill adotta konklużjonijiet fl-okkażjoni tal-10 anniversarju tal-Karta tad-Drittijiet Fundamentali. Il-konklużjonijiet jaffermaw mill-ġdid li l-Unjoni hija bbażata fuq valuri komuni bħar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inkluż id-drittijiet tal-persuni li jagħmlu parti minn minoranzi. Dawn id-drittijiet huma pedament tal-Unjoni Ewropea u jridu jiġu rispettati bis-sħiħ mill-istati membri kollha u mill-istituzzjonijiet tal-UE. Il-Kunsill jafferma mill-ġdid ukoll l-impenn tiegħu għall-adeżjoni tal-UE mal-Konvenzjoni Ewropea dwar id-Drittijiet tal-Bniedem, li tkompli ssaħħaħ il-protezzjoni tad-drittijiet fundamentali fl-Ewropa. Il-Kunsill, wara li kkunsidra r-rapporti ppreżentati mill-Kummissjoni u l-Aġenzija tal-UE għad-Drittijiet Fundamentali, jirrikonoxxi li għadhom jippersistu l-isfidi fil-qasam tan-nondiskriminazzjoni u jtenni l-impenn tiegħu li jkompli l-ħidma tiegħu biex jiġġieled kontra kull forma ta' diskriminazzjoni. Peress li jinnota li l-għarfien tal-pubbliku dwar il-Karta għadu ta' livell baxx, il-Kunsill jappella lill-istati membri biex isaħħu l-attivitajiet tagħhom ta' sensibilizzazzjoni u ta' taħriġ għall-partijiet ikkonċernati ewlenin kollha, inkluż dawk li jfasslu l-politika, l-impjegati taċ-ċivil, il-professjonisti fil-qasam legali kif ukoll l-istituzzjonijiet nazzjonali tad-drittijiet tal-bniedem, l-organizzazzjonijiet tas-soċjetà ċivili, eċċ. Il-Kunsill ifakkar ukoll li l-portal tal-ġustizzja elettronika huwa għodda importanti biex jappoġġa lil dan u jimpenja ruħu li jkollu diskussjonijiet tematiċi u skambju ta' fehmiet annwali dwar l-applikazzjoni tal-Karta fil-livell nazzjonali. Filwaqt li jilqa' r-rwol essenzjali tal-Aġenzija għad-Drittijiet Fundamentali fl-għoti ta' għarfien espert dwar id-drittijiet fundamentali u filwaqt li jistieden lill-istituzzjonijiet tal-UE u lill-Istati Membri biex jagħmlu użu aħjar mis-servizzi tal-aġenzija, il-Kunsill jissottolinja li ser jikkunsidra bir-reqqa kwalunkwe proposta mill-Kummissjoni li tippermetti lill-aġenzija twettaq il-ħidma tagħha b'mod aktar effiċjenti. Fl-aħħar nett, peress li l-organizzazzjonijiet tas-soċjetà ċivili għandhom rwol vitali fis-sensibilizzazzjoni u fl-appoġġ tal-isforzi minn individwi biex jeżerċitaw u jiddefendu d-drittijiet tagħhom, il-Kunsill ifakkar fl-importanza li titneħħa u tiġi evitata kwalunkwe restrizzjoni bla bżonn, illegali jew arbitrarja fuq is-soċjetà ċivili. Aqra t-test sħiħ tal-konklużjonijiet tal-Kunsill Il-Karta tad-Drittijiet Fundamentali tal-Unjoni Ewropea ġiet ipproklamata solennement fis-7 ta' Diċembru 2000. Madankollu, hija saret torbot għalkollox legalment meta ġiet integrata fit-Trattat ta' Lisbona f'Diċembru 2009. Din is-sena għalhekk jitfakkar l-10 anniversarju ta' meta l-Karta tad-Drittijiet Fundamentali tal-UE saret torbot legalment. Il-Karta fiha 50 artikolu relatat mad-drittijiet politiċi, soċjali u ekonomiċi. L-Istati Membri għandhom id-dmir li jirrispettaw id-drittijiet u josservaw il-prinċipji tal-Karta kull darba li jkunu qed jaġixxu fl-ambitu tad-dritt tal-UE. Il-Karta tapplika għall-istituzzjonijiet, il-korpi, l-uffiċċji u l-aġenziji tal-Unjoni u għall-istati membri tagħha meta jiġi implimentat id-dritt tal-Unjoni Ewropea. Ir-riżultati ta' stħarriġ reċenti tal-Ewrobarometru li jittratta l-għarfien dwar il-Karta juri li huma biss 42% minn dawk li wieġbu li semgħu bil-Karta, u 12% li jafu x'inhi. 2019: Ewrobarometru Speċjali: Għarfien dwar il-Karta tad-Drittijiet Fundamentali tal-Unjoni Ewropea Aġenzija għad-Drittijiet Fundamentali - Rapport tal-2019 dwar id-Drittijiet Fundamentali Kummissjoni Ewropea - Rapporti annwali dwar l-applikazzjoni tal-Karta Ara l-paġna tal-laqgħa